정조 22년
戊午四月十九日卯時上御熙政堂大臣備局堂上引見入侍時行右承旨姜彝正假注書李弘謙事變假注書李㬖記事官金景煥承膺祚右議政李秉模行上護軍金持默兵曹判書李時秀行大護軍沈煥之漢城判尹趙心泰禮曹判書趙尙鎭刑曹判書趙鎭寬漢城左尹徐有大右尹李漢豐行左承旨李益運司諫李貞運以次進伏訖上命臺諫前望入之賤臣承命出持入命書榻敎曰新除授臺諫以玉堂入侍人筵退後謝恩又命書榻敎曰左副承旨入侍㬖承命出傳左副承旨李肇源進伏秉模曰近日日氣朝寒午熱聖體候若何上曰一樣矣秉模曰寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰近來日氣過熱果是釀雨之徵乎秉模曰聞牟麥已占大登而小加雨澤則尤爲洽好云矣上曰今雨爲三農之幸而近以拾蟲事坊民或有一日之役此蓋爲民除害之一事也詩云去其螟螣秉畀炎大如唐之太宗可謂三代後英主而至有呑蝗之事其後姚崇之爲相也拾其蟲蝗或燒或埋以除其害後人亦稱其事業今此松木之蟲損與稼穡之蟊害雖有間隔而其爲大有關於生民則一也松樹枯損則山土童濯生民日用薪桂姑置之山土流下明堂塡塞人之氣品亦多爲妨不得已使隨處拾之期於拾之若因此而有一毫民弊則殆同養人者害人此實予多少用心處也秉模曰以臣愚見未曾慮及於此今承縷縷聖敎實仰爲生民除害之德意也雖云草木無知而松於草木中有益於生民大矣哉則設有些少民弊亦何足恤乎上曰聞拾之而埋之云不埋之則勢難盡祛故也然逐日拾埋數爲幾何則此雖徵物之徵而予於此不無斟量之思亦無好道理矣古昔治水之世益烈山澤而焚之禹驅蛇龍而放之菹益之焚之恐有讓於禹之不傷物而放之而已千載之下尙想禹與益未相及之處耶秉模曰臣之愚見不敢議到於此而以其山澤也故不得不焚之恐其所處地異然矣上曰今番華城萬年堤役可謂不費一民之力而速斯告完誠大幸矣園寢水口貯此萬年堤水甚好甚吉園底民畓亦以此蒙利尤萬萬多幸與華城長安門外開萬石渠築如意垌設大有屯一般意思而萬石渠築垌設屯時民皆掉頭不肯爲屢勤勸飭仍下內帑錢萬金決意爲之到今民人反以作者之不能遍及怨之小民之至愚有如此然至神者亦小民也後當知予苦心惟此萬年堤役亦然又下近萬金一一雇人而假令給雇價使之只準半日半價而使用其間幾十日予幾髮白此關於所重又係民事予所以自不知筋力之爲勞矣秉模曰凡所華城之役經始有年不少煩民之力而功役自底順成臣實欽仰之不暇而以聖念之過勤爲區區仰慮矣臣嘗陪駕遍見於華城萬年堤與萬石渠工力則少入而大爲小民蒙利之地矣上曰予以務本之意有此經紀而民不可與謀始可與樂成今旣設施之後民皆力穡而樂業則豈不好矣而然或慮懶農者有之矣上曰俄遣史官於金領敦寧家問以何日造朝與否矣史官知入乎㬖回奏曰近因難安之端未卽趨命且將調攝姑竢少間欲爲趨召云矣上曰亦爲引義而然耶在領敦寧不必爲處義之事故相金壽恒書狀入去也先正宋時烈以先生墓土未乾之說雖有抵書之事而其時必有不得不入去之端而然耶如無參量經權之義則似無是也至於顯烈祠忠烈祠諸人其凜然之節義生者無減於死者如尹煌金尙憲兩家則朝家之崇報節義一如殉節諸家而別號八松家則無從宦之人其時不得入去耶別號淸陰家則故相入去之後雖故相再入也不當辭故相之子故相豈可不入又況故相之孫與曾孫與後孫乎在後孫不入其先已入之處揆諸義理將以何說不爲入去乎領敦寧事過矣過矣秉模曰誠如下敎矣故相臣金昌集亦嘗有燕使之行僚相李畬以爲如有他人可入者則不必入之云古今不可不可無此議論而事之經權自有稱當處故古之人亦未嘗以此而行或尼之矣若言含冤忍痛之心則一國之人同然豈獨忠良之裔而然哉上曰領敦寧亦必知此義不以不當引之義有疏擧之理矣設欲言之事係先故誠難爲言矣此大臣自來牢確必不爲此等言之所撓矣秉模曰似然矣上曰義理須求太山頂上之頂上猶爲第二層先正與卿家故相之說萬世之經法而入去之故相亦必於此箇義理中裁擇者矣上曰北道奴貢蠲減事昨日傳敎卿果見之乎秉模曰臣亦曾經道臣而尙不知其爲弊之如此矣昨伏見傳敎下者實仰一視之惠澤無物不曁矣上曰進上物種則在朝家別無緊用宮屬輩沾漑亦不大段而渠輩之一夫所納過於三十兩豈有如此之貢乎受弊則最甚故特蠲四等中最多之冬一等宮屬捧貢之際沾漑不過百餘兩今以昆布巖之本宮應屬者中間見奪於北兵營只管二隻船所收云今於昆布巖定以南北南屬宮屬北屬該閫則該閫比前永得一半宮屬視今優收而且聞所受足當一等捧貢沾漑之需而又過云近來釐弊中無弊而有益於公與私未有若北道海夫蠲貢事予心充然以予罕睡之伎倆夜稍得眠矣予心如此況海夫之心乎冬等從馬價三十石以停貢自在勿論中有司堂上有筵奏仍以耗穀給代以補用條爲說爲奏近來諸道皆以耗條取用爲痼弊今若又以此區劃則殆同以弊救弊實未便穩何以則爲好耶以大同劃給則何如秉模曰旣欲劃給則雖非耗條而他豈無區處之道乎大同劃給似亦名正而事順矣上曰當更思下敎矣時秀曰原擧條當爲改入乎上曰昨日耗條劃給擧條爻周也仍敎鎭寬曰該道伯新莅之初事多生疎行會時後錄必爲消詳下送而亦以私書言及凡係擧行事俾爲盛水不漏也仍敎彝正曰承旨曾經鏡判云昆布巖事知之乎彝正曰昆布巖在明川地摘昆布於巖上故以昆布而名巖矣上曰曾經北閫有誰詳知者乎有大曰昆布如甘藿注之樣衣被於巖而海尺摘出其長一把餘矣上曰生昆布亦嘗知味乎有大曰其味亦甘藿之類矣上曰移屬北兵營後有所補益者乎漢豐曰屬於該營別無利害之可言矣上敎秉模曰向者原任直閣李始源新自外邑遞來故予有俯詢民瘼而適因言端有所建白矣海伯疏與前箕伯擧條皆以李始源所奏事作爲依據說去卿果見之乎秉模曰臣果見之矣蓋壯營設置之聖意在於爲萬世吾東生民含飽樂生之一大機會特以設營鳩財見於外面人皆不知其規模之如何聖意之不欲於事凝功成之前輕易下敎如均役設始初之論議多端臣等與近密出入知聖意者外外人皆不知到今因此兩道臣所建議始知壯營新設後略干弊端只此一事臣則還謂無妨也今則壯營規模漸成而生民解懸之期隨以漸近豈非出尋常萬萬之擧乎臣雖年紀向衰尙幸其庶可及見矣上曰關西屯監輩虛張石數之說或以爲不然而予則謂理或近似若以渠之所捧石數渠自發賣則打作之穀必爲務盡精細而一番捧上後任他守令賣於翌年故秋捧時只欲以穀數多寡比前數無減此乃勢所必然也且以堰畓事言之屯底民畓必不若私田之傍依本價買賣則豈有他弊而任他苦惱待其價歇然後買得雖曰優價買賣其實則勒買此等處俾勿如是之意下敎而屯監輩急於衒能必有如許之弊然則民之稱冤亦無怪矣濱江淤泥之地多少沾漑倘得公私之俱利如向日御題所云民曰雨我公田君曰駿發爾私之義則豈不好矣而公田異於私田初頭之植蘆蘆稅已有許多層節價亦隨以有多寡且刈取之際亦不得不雇民而民之所居亦有遠近之別而其所董督亦不泛忽彼愚民不知刈去之後有利益苦其目前之勞役必有怨咨此等處一以益下爲心則後當爭赴之不暇矣大抵屯田之制本爲兵民而設鼂錯之邊上積穀充國之金城設屯實是經遠之略矣雖以我朝言之如故相柳成龍之才猷著稱者先正栗谷之經綸天下國家之務者未嘗不以屯田爲兵寓焉兩便俱好之事而法非不美惟在用其法之有古今之殊矣至於內閣事與內營有間焉營屯則賣穀買土之際公文之往復外邑事面無所不可至於內閣果何等淸要之仙府乎莫云弘文館成均館亦有折受之例賜與之臧獲載在館志至於鑄字價米之作穀雖在先朝壬辰間一重臣之校書提擧者筵稟移劃者蓋聞厥穀所賣之價卽其時有一相臣持難於戶曹請得稅小米詳定外剩條事而其重臣以其性狷之致不欲任他之爲必欲必用於本館至於筵稟取去作穀大抵其心則出於爲公耗條之補公非古規也然旣屬之後用之何妨其後新設內閣而校書館爲外閣外閣凡事內閣皆主張屬之內閣亦無不可今若依前自該道以詳定價每年作錢上送則豈有此海伯之葛藤而海伯偏聽營屬之說而防報內閣傾信閣吏之言而論題題語多逼道伯則爲道伯者憤其惡言之相加乃有此事大抵異於折受亦異於詳定發賣而以閣吏所食幺麽馱價事踏學士之印着學士之署行關外邑貽羞不少此所以責備於內閣者也秉模曰言者易於說弊而其於釐弊則皆無良策向時一臺臣以籍法釐正事爲言蓋治國之道果莫要於重民籍而臣亦屢加申飭終無其效民麗於土而實難排戶數之則隱戶漏籍之弊何可一一摘發乎凡所弊源之難以釐革皆類此矣上曰然矣上敎鎭寬曰卿家所在故知事姜浩溥所編朱書分類其原本與謄本詳略不同未知何件爲精詳乎鎭寬曰臣亦未知其何者爲詳而其凡例之詳知者有人張鴻是也上曰全帙極其纖悉予嘗一覽而其人之工力不覺歎賞矣鎭寬曰臣聞故相臣兪拓基之言則朱書之該備無如此冊云矣上敎秉模曰卿曾見故知事姜浩溥所謄朱書乎秉模曰臣曾未見之矣上曰九十老人手自謄出竝與箚疑而無一闕漏予方得此而將欲參用於朱書編輯時矣夫子嘗云述而不作予之平生工夫在於一部朱書予年二十後輯朱書會選又與春桂坊抄定註解又懸吐於語類三十時編朱書會統又証定故學士韓億增所編朱書又編紫陽會英又編朱書各體四十後編閱朱書者多而近年又編朱書百選而昨夏及秋取朱子全書及大全語類節略句語又成一書名曰朱子書節約近又留意於朱子大全及語類與其外片言隻字之出於夫子之手者欲爲集大成編爲一部信書卷數之爲百幾十卷或二百卷姑未知之而待其編成將欲藏其板本於宙合樓近處而奉安朱子眞像於其中以爲瞻拜之所予於朱夫子實有師事之誠所以欲如是也予每讀經傳爲課下此卽朱書也固陋莫甚昨冬爲開眼目讀史記英選間讀八大家陸宣公奏議蓋史記之講討者爲是胸次之開豁也陸集之尋繹者寓其朝暮之遇思也又於八大家及陸集中手自抄出今日一看處下一批點明日再看時更加貫珠其後又審閱又其後與諸臣討論取捨當否又其後一番細看又其後作爲一部冊子篇名曰八家手圈又名曰陸藁手圈蓋取手自裒輯之義嘗見野史英陵朝有歐蘇手柬便覽之語今以手圈名者亦仰述之意也近日欲編朱子書先欲抄其精華取其句節之可誦者一體名之曰手圈將欲編輯且大學衍義補卽治國之大經大法秩秩咸備其爲書也誠爲盡美矣予之一生嗜好在此書近二十年前始抄此書又於近來更讀更抄與西山衍義合選又以大學經文傳文朱子章句載之各段之首命抄啓文臣等謄出又令湖南儒生謄投一本此皆予近日工夫之大略而要之則只爲心神之有益而然者也予聞近間士大夫以讀書之事視若弁髦此亦悶事矣卿則自來好讀書近讀何書乎秉模曰聖工之卓越臣不勝欽誦矣臣之近日看讀卽御定朱書百選史記英選等書矣上曰予則看不如讀讀一遍則覺一日需用之效讀二遍則且爲十日需用之資便讀百遍可至於一二年矣故近則每書皆以讀爲準矣又敎曰新抄啓金啓溫之才華可尙親試之作筵話之搆俱能精緻甚奇矣而若洪奭周卽新進中所謂後生可畏者矣日次應製諸生所作皆未免失題意大抵孟子以先生稱宋牼則宋牼之於孟子必以年紀之相左而其爲丈人可知下語之際應亦有異將之楚遇孟子者卽宋牼則題之命意當以宋牼爲主人且言宋牼解紛之本意則曰秦曰楚互將說去然後可以着題而諸生皆失此意獨柳之和一人合作也之和謂柳光國爲遠族云柳光國筵臣有誰知之乎煥之曰本是木川人曾經憲臺龍崗倅矣上曰表題亦難故諸生所作亦無一可意之作矣仍敎秉模曰丁酉年逖矣西土之題卿之魁作極嘉予尙今記有矣卿亦思之乎秉模曰一二句依俙記得矣上曰次對爲之敎鎭寬曰本曹坐起連爲之乎鎭寬曰參議陞試進去故不爲開坐矣秉模曰內閣御製繕寫之役已始時原任閣臣分日仕進校正泮中且設陞試刑曹參議南公轍職務俱爲相妨本職今姑遞解何如上曰依爲之出擧條命書榻敎曰政官牌招開政又命書榻敎曰刑曹參議今日政差出待下批牌招察任秉模曰月食已過禮部回咨令該院依例撰出正書安寶後定禁軍騎撥下送于灣府使之傳給鳳城將處以爲傳致北京之地何如上曰依爲之出擧條上敎漢豐曰判義禁何不行公乎漢豐曰有情勢而不爲行公云矣上曰係是未徹之疏則焉敢以此說道乎先朝受敎何等至嚴則政院之不爲嚴祕誠極駭然矣此後又以情勢爲言則以人言之何處得聞之意問之也時秀曰本曹所上下紫門軍契役價本爲三十同其後名以別役價增給三十同年前又增五同合爲六十五同數年以來無一別役元役價亦足支用不可不量減而亦難一時全減自今年限五同姑先減給似好故敢此仰達矣上曰大臣之意何如秉模曰旣無別役則量宜減給果是不可已之政矣上曰依爲之出擧條貞運曰臣言議風采本不合於淸朝耳目之任而年前以納言登筵之時重臣李秉鼎前席論斥不有餘地從前居臺職而遭人言者何限而豈有如臣之顚頓狼貝羞淸朝而辱臺閣者乎自是以後臺端一步便成鐵限乃者特除之命忽下於待罪玉署隨參賓對之日而以此情踪抗顔無路請命遞斥臣職上曰勿辭亦勿退待出擧條貞運曰請金甲島爲奴罪人克觀更令王府嚴鞫得情夬正王法措辭見上上曰不允出擧條貞運曰請逆賊尙魯亟施孥戮之典措辭見上上曰不允出擧條貞運曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上上曰不允出擧條貞運曰臺疏體重無論言之是非卽賜批旨古例則然請司諫鄭觀輝上疏賜批上曰依啓出擧條肇源曰三司未備則入侍臺臣以三司合啓兩司合啓不得傳啓之意先爲仰奏例也而司諫李貞運不爲措辭直陳院啓有損臺體推考何如上曰依爲之出擧條彝正曰司諫李貞運入侍傳啓之際只陳措辭不擧結語有損臺體推考何如上曰依爲之出擧條肇源曰賓筵旣退則臺臣設有當避之事例於臺廳避嫌而大臣先退之後司諫李貞運又爲進前有違臺體更爲推考何如上曰依爲之出擧條貞運曰臣生疎譾劣專昧格例以前司諫鄭觀輝上疏賜批事發啓而未及結辭以致承宣問備之請壞損慙恧無地請命遞斥臣職上曰勿辭亦勿退待出擧條上敎貞運曰爾以登筵玉堂特除臺職則無一言而只傳故紙者其爲不誠實甚矣一進昌言之前必無許解之事啓與所懷間更爲講究而後日登對也命大臣備堂先退命書傳敎曰近來政院事在任稍久者做錯反甚於生疎者日前李勉兢事已駭然矣今番入格儒生入侍之尙無皁白於朝紙云者尤爲駭然該房承旨李益運爲先遞差在院承旨從重推考又命書傳敎曰承旨前望單子入之待下批牌招察任又命書榻敎曰吏曹參議前望單子入之待下批牌招參政命退承史以次退出